CELEX: 62021TN0039
Language: sk
Date: 2021-01-25 00:00:00
Title: Vec T-39/21: Žaloba podaná 25. januára 2021 – PP a i./Parlament

29.3.2021   
            
            
               SK
            
            
               Úradný vestník Európskej únie
            
            
               C 110/33
            
         
      Žaloba podaná 25. januára 2021 – PP a i./Parlament
      (Vec T-39/21)
      (2021/C 110/37)
      Jazyk konania: francúzština
      
         Účastníci konania
      
      
         Žalobcovia: PP, PQ, PR, PS a PT (v zastúpení: M. Casado García-Hirschfeld, advokátka)
      
         Žalovaný: Európsky parlament
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  vyhlásil túto žalobu za prípustnú a opodstatnenú,
               
            
                  —
               
               
                  zrušil napadnuté rozhodnutia,
               
            
                  —
               
               
                  v prípade potreby zrušil rozhodnutia o zamietnutí sťažností podaných žalobcami v zmysle článku 90 ods. 2 Služobného poriadku,
               
            
                  —
               
               
                  zaviazal Parlament na náhradu nemajetkovej ujmy ocenenej ex æquo et bono na 1 000 eur pre každého žalobcu,
               
            
                  —
               
               
                  zaviazal Parlament na náhradu majetkovej ujmy zodpovedajúcej 25 % ich odmeny a zaplatil v medziobdobí splatné kompenzačné úroky a úroky z omeškania,
               
            
                  —
               
               
                  zaviazal žalovaného na náhradu všetkých trov konania.
               
            
         Dôvody a hlavné tvrdenia
      
      Na podporu žaloby proti rozhodnutiu Parlamentu z 31. marca 2020, ktoré sa týka dočasnej práce na čiastočný úväzok mimo miesta zamestnania z rodinných dôvodov v dôsledku pandémie COVID-19 („rozhodnutie o 75 % čiastočnom úväzku COVID“), a proti každému individuálnemu rozhodnutiu v tejto súvislosti, ktoré sa ich týka, uplatňujú žalobcovia štyri žalobné dôvody.
      
                  1.
               
               
                  Prvý žalobný dôvod vychádza z námietky protiprávnosti v rozsahu, v akom boli napadnuté rozhodnutia prijaté na základe nezákonných interných predpisov.
               
            
                  2.
               
               
                  Druhý žalobný dôvod má dve časti:
                  
                              —
                           
                           
                              prvá časť vychádza z porušenia článku 4 prílohy VII Služobného poriadku úradníkov Európskej únie (ďalej len „služobný poriadok“) a z existencie zjavne nesprávneho posúdenia, keďže žalovaný zjavne nesprávne použil pojem „práca v zahraničí“,
                           
                        
                              —
                           
                           
                              druhá časť vychádza z porušenia článkov 62 a 69 služobného poriadku a z porušenia zásad zákonnosti a právnej istoty.
                           
                        
            
                  3.
               
               
                  Tretí žalobný dôvod vychádza z porušenia zásady rovnosti zaobchádzania a zákazu diskriminácie a z nedodržania zásady riadnej správy a povinnosti náležitej starostlivosti.
               
            
                  4.
               
               
                  Štvrtý žalobný dôvod vychádza z porušenia článku 85 služobného poriadku, ktorý sa týka vrátenia preplatkov.
               
            Žalobcovia napokon požadujú náhradu nemajetkovej a majetkovej ujmy, ktorú v dôsledku napadnutých rozhodnutí utrpeli.